Неправителствената организация "Грийнпийс" блъсна дрон във формата на Супермен в една от сградите на ядрена централа край Лион, за да демонстрира, че подобни обекти не са достатъчно защитени от терористична атака.

Безпилотният апарат, управляван от активист, е навлязъл в забранената за полети зона около АЕЦ в Бюже, която принадлежи на компанията "Електрисите дьо Франс" (EDF). След няколко маневри дронът е блъснат в стена на хранилище за отработено ядрено гориво. От EDF казват, че е имало и втори дрон, който е бил свален от полицията, както и че инцидентът не се е отразил по никакъв начин на работата на централата.

"Акцията ни изтъква колко незащитени са подобни сгради, съдържащи огромно количество радиоактивност на терена на ядрените централи", казват от "Грийнпийс", цитирани от "Ройтерс". Подобни действия на организацията предизвикаха парламентарно разследване за ядрената сигурност и резултатите трябва да бъдат представени днес.

В страната работят 19 ядрени централи, управлявани от държавната EDF и даващи близо 75% от електроенергията.

Това е поредната акция на "Грийнпийс" (за някои от тях са ѝ наложени глоби за десетки хиляди евро) в опита на организацията да привлече вниманието към недостатъчната защита и особено на сградите с отработено гориво. В тях се съхранява еквивалентът на няколко пъти горивото на ядрен реактор. За разлика от корпусите с реакторите, изградени от подсилен бетон, тези с отработеното гориво не са проектирани да устоят на силни външни атаки и са най-слабото звено във френските АЕЦ, настояват от "Грийнпийс".

Организацията призовава те са бъдат подсилени като бункер, а от EDF отвръщат, че хранилищата са много здрави и издържат на природни бедствия и инциденти.